חיים רוזנפלד עם טופס הבחירות

"פורסמו המון דברים רעים על שני המועמדים, אבל בסופו של דבר צריכים להתעלם מכל רעשי הרקע ולבחור את האדם הכי מתאים". כך אומר חיים רוזנפלד, אזרח ישראלי-אמריקני, שהצביע היום (יום ה') בבחירות לנשיאות בארה"ב - בפעם הראשונה בחייו.

קלינטון עם מישל אובמה: "כבוד הנשים על הכף"

מיס פינלנד לשעבר: "טראמפ תפס לי בישבן"

"הצבעתי בשביל דונלד טראמפ", מספר רוזנפלד, בן 20 מהיישוב טלמון. "על טראמפ פורסמו דברים לא יפים שהוא אמר, אבל על הילרי קלינטון פורסמו דברים לא יפים שהיא עשתה. אני מאמין שבסוף צריך לחשוב לא רק על האינטרס האמריקני, אלא גם על האינטרס הישראלי".

בישראל חיים כ-300 אלף אזרחים אמריקנים בעלי זכות הצבעה, אך בפועל רק חלקם מממשים זאת. בבחירות לנשיאות ב-2012 נרשמו להצבעה כ-75 אלף ישראלים שמחזיקים באזרחות אמריקאית. הפעם, בגלל הקמפיין הישראלי האגרסיבי שהפעילה המפלגה הרפובליקנית, המספר גדל דרמטית בכ-50% והוא נע בין 100 ל-110 אלף בוחרים שנרשמו להצבעה בארץ.

כדי להצביע בבחירות מישראל, או מכל מדינה אחרת בעולם, הבוחרים צריכים להירשם מראש באתר רשמי של הממשל. לאחר ההרשמה, שברוב המדינות הסתיימה לפני כשבועיים, הם מקבלים את טופס ההצבעה במייל או בדואר, ואז ממלאים אותו ושולחים בחזרה בדואר, בפקס או במייל, בהתאם לכללים במדינה הרלוונטית.

אם לשפוט לפי הבחירות הקודמות, אז מיט רומני קיבל בישראל 85% מהקולות - מספר שיא בכל העולם - ההערכה שגם בישראל טראמפ יזכה בכ-80% מאחר ורוב האמריקאים שמתגוררים בישראל הם רפובליקנים. בישראל כבר החלו להצביע לפני כשבועיים והיתר יצביעו בימים הקרובים.

רוזנפלד, תלמיד ישיבת הסדר, נתן את קולו לטראמפ. "אני מאמין שהוא יילחם בצורה טובה יותר בדאעש ובאיראן, יגבה את מדינת ישראל במלחמה בטרור, ולא ימשיך את המורשת של ברק אובמה כמו שקלינטון מתכוונת לעשות", הוא מסביר ומיד מכריז: "אם אחרי כל הפרסומים הוא עדיין יציב בסקרים מולה, אז אני מאמין שהוא גם ינצח".

צפויה להפסיד בקרב על הקול הישראלי (צילום: AFP)

"לא הייתה התלבטות, היה לי ברור מההתחלה שאצביע ושזה סוג של שירות מילואים עבור המדינה", מוסיף רוזנפלד. "אני אזרח ישראלי גאה, אבל גם אזרח אמריקני. אני ממלא גם את כל החובות שלי כאמריקני ומשלם מיסים שם, לכן יש לי גם זכות להשתתף בבחירות".

המפלגה הרפובליקנית השקיעה מאמץ גדול בישראל, בעיקר בשל העובדה שבארץ חיים עשרות אלפי אמריקנים מפלורידה וממדינות מתנדנדות אחרות – ולכן לקול הישראלי יש בבחירות האלה חשיבות רבה.

לראשונה, הריצה המפלגה הרפובליקנית קמפיין מסיבי בעברית ובאנגלית שדיבר בעיקר לצעירים, ולא רק למבוגרים. במקביל, פתחה בחודשים האחרונים שבעה מטות בחירות בכל הארץ, כולל באזור השומרון.